SAGEN KORT Movia i kampagnestrid

35 busser i København og omegn skulle fra 27. april og to uger frem bære Dansk-Palæstinensisk Venskabsforenings kampagne.

Ordlyden i kampagnen er: "Vores samvittighed er ren! Vi hverken køber produkter fra de israelske bosættelser eller investerer i bosættelsesindustrien".

Sloganet er flankeret af kort, som ifølge foreningen viser udviklingen i Israels bosættelser.

Movia har modtaget op mod 100 klager om kampagnen og har efter eget udsagn derefter vurderet indhold og budskab og fundet den unødigt stødende.

Movia vurderer også, at det er "vanskeligt at adskille nationen Israel fra religionen jødedom".

Otte ud af ni bestyrelsesmedlemmer i Movias bestyrelse vedtog at fjerne kampagnen.

Movia er finansieret af Region Hovedstaden, Region Sjælland og de 45 kommuner i de to regioner.